Papersnake/gushiwen huggingface dataset:
和元晦赠上封长老
张栻（宋代）

上方元自好，一榻有馀清。祇趁晨钟起，宁闻山鸟声。

高僧足幽事，野客富诗情。试问峰头景，今朝作么生。
用东坡寄子由诗韵寄二兄五兄
张炳坤（清代）

无计还山且少留，只凭书问说幽忧。已将少壮供离别，剩把残年约钓游。

听夜雨时须对榻，有垂杨处要登楼。羁禽可有归飞意，浩荡惟应趁白鸥。
那日获诣芳园窃见新栽丛竹萧然可爱不能无诗
李至（宋代）

欲取琅玕斸翠苔，北扉特为尔新开。
手题诗句从僧觅，亲卓筇枝拣地栽。
红粉绕丛遗钿朵，绿醪偷影入金杯。
莫忧裁作渔竿用，已向幡谿下钓来。
答刘知县咏雪
项安世（宋代）

一夜云潢剪素娥，平明门外奈诗何。
灞桥郑五方如许，冰柱刘叉更患多。
众版并题吾岂敢，扁舟乘兴子能过。
不嫌茅舍无氈否，共续长安慷慨歌。
淡庵倪清父
白玉蟾（宋代）

地僻人闲春昼长，了然物我两相忘。
薄披明月归诗肆，细切清风入醉乡。
蜡味溪山闲里嚼，虀羹松竹静中尝。
把琴弹破世间事，净几明窗一炷香。
悯松
邓深（宋代）

谁借毛锥千字力，曲留髯叟百年身。
未能晦迹终难保，樗栎林间是散人。
辰山道人
刘克庄（宋代）

道人何为者，寒暑一破衫。
发白具老态，口讷稀冗谈。
我陪小队来，猿鸟窥层岚。
道人方掩户，燕坐弥陁龛。
迎客不下山，送客不出庵。
即之疑槁木，面目寒巉岩。
赠钱漠然谢，有若投诸潭。
微言岁计熟，收芋已满篮。
斯人未识字，岂必曾遍参。
所立偶自高，可儆佞与贪。
观明发画李贺高轩过图
释道潜（宋代）

唐年茂宗枝，时平多俊良。长吉尤震曜，春林擢孤芳。

退之于孔门，屹屹真栋梁。笔力障百川，风澜息其狂。

破衣系麻鞋，右顾生辉光。一朝与湜辈，命驾惊煌煌。

贺初为儿童，随父事迎将。须臾命赋诗，英气加激昂。

长安众词客，声问争推扬。风流垂异代，尚想古锦囊。

君今亦宗英，韵胜斯人方。少年肯事事，苦学志独强。

风骚拟屈宋，妙处相颉颃。丹青出戏弄，配古犹擅场。

形容示往事，彷佛如在旁。一径入幽远，古垣缭林庄。

平桥跨渌水，丛薄含葱苍。晴窗为披拂，佳兴杳难忘。
中秋不见月问客
欧阳修（宋代）

试问玉蟾寒皎皎，何如银烛乱荧荧。
不知桂魄今何在，应在吾家紫石屏。
归州
黎庶蕃（清代）

峡束湍鸣猿夜愁，万峰延暝上孤舟。停杯月出烟外寺，对语风生江上楼。

云根翻倒地底裂，石色窈冥天半秋。东南况是昭君宅，破帽题诗还独游。
题上清真人送贵溪县尹诗卷
胡奎（元代）

上清之宫仙所都，此邦曾剖使君符。种来棠树勿剪伐，别去桃君还有无。

碧落空歌龙作篆，丹山文采凤衔图。何当更换金丹秘，长使藏身白玉壶。
晨兴涉园
廖大圭（元代）

绕畦青青蔬叶凉，渠水新添一尺强。倚杖方知山雨过，夜来底事梦魂长。
寄题四川总饷陈郎中筹边堂
项安世（宋代）

四万黄金六出奇，家藏犬豹虎龙机。
古傅财赏军能壮，今见樵苏士不饥。
借得留侯千里箸，扫平冒顿五方围。
是朝不肯谈前事，问谷和钱却道非。
偈八首 其三
释仁勇（宋代）

古人底今人用，今人底古人为。古今无背面，今古几人知。
题蔡将军春击毬图
管讷（明代）

中都五月炎光薄，旭日曈昽射金阁。无风无雨好端阳，鼓声鼕鼕动城郭。

诸王阅武出东华，打毬又是常年约。宫扇齐分五色云，天人坐拥青丝幕。

虎士严屯十卫兵，毬场千步平如削。綵门远处放毬来，万夫马上俱欣跃。

半轮缺月地中生，一点流星天际落。众皆努力向前趋，苦心独取仍难掠。

武昌将军称绝奇，胆气从容有经略。等閒一击过毬门，四面腾声总惊愕。

中官传旨催赐金，一派铙歌半空作。百万人中夺綵回，人生独有从军乐。

从军乐，乐何如，贤王岂事为欢娱。太平武脩不可无，乃知将军美丈夫。

雄才勇略应时须，他年选将防边隅。论功直与卫霍俱，画象麒麟徵此图。
艮岳百咏 高阳亭
李质（唐代）

仙舟时倚碧溪湾，花外青旗映浅山。不醉阆风缘底事，要看豪饮似人间。
里社
曾巩（宋代）

郊天社地君所重，翦秸刲匏微得供。
秦皇汉帝陋古初，桀畴殊坛倾力奉。
年年属车九重出，羽卫千人万人从。
黄金日搜尽崖窟，飞樯走箠华夷动。
马蹄路南村有社，里老邀神迎且送。
荒林破屋风雨入，野鼠山狐狼藉共。
何言茅箸古瓦瓯，稻饭豚蹄人得用。
偈颂十二首
释如净（宋代）

不曾动步上天台，金锁玄关尽豁开。
坐断鞔峰第一句，万机俱透起风雷。
翀甫侄西上
刘克庄（宋代）

同向溪边卜一丘，独怜出处不同谋。
吾今老矣佚吾老，子好游乎与子游。
漫对芝兰怀幼度，可教白马笑之罘。
人生无过家山好，京洛风尘莫久留。
秋江泛棹图
戴亨（清代）

科头人在木兰舟，红藕香中觅胜游。昨夜雨过新水涨，沿江添得蓼花秋。
记正月二十五日西湖之游十五首
方回（元代）

石梁石柱石为碑，山拔泉飞石可移。
两玉堂仙一髠叟，自应名字万年垂。
次韵谷口郑东子见寄
戴复古（宋代）

闭门觅句饭牛翁，囊有新诗不怕穷。
十里梅花生眼底，九峰山色满胸中。
闲居赋
潘岳（魏晋）

岳读《汲黯传》至司马安四至九卿，而良史书之，题以巧宦之目，未曾不慨然废书而叹也。曰：嗟乎！巧诚为之，拙亦宜然。顾常以为士之生也，非至圣无轨微妙玄通者，则必立功立事，效当年之用。是以资忠履信以进德，修辞立诚以居业。仆少窃乡曲之誉，忝司空太尉之命，所奉之主，即太宰鲁武公其人也。举秀才为郎。逮事世祖武皇帝，为河阳、怀令，尚书郎，廷尉平。今天子谅闇之际，领太傅主簿，府主诛，除名为民。俄而复官，除长安令。迁博士，未召拜，亲疾，辄去官免。阅自弱冠涉于知命之年，八徙官而一进阶，再免，一除名，一不拜职，迁者三而已矣。虽通塞有遇，抑亦拙之效也。昔通人和长舆之论余也。固曰：“拙于用多。”称多者，吾岂敢；言拙，则信而有徵。方今俊乂在官，百工惟时，拙者可以绝意乎宠荣之事矣。太夫人在堂，有羸老之疾，尚何能违膝下色养，而屑屑从斗筲之役乎？于是览止足之分，庶浮云之志，筑室种树，逍遥自得。池沼足以渔钓，舂税足以代耕。灌园鬻蔬，供朝夕之膳；牧羊酤酪，俟伏腊之费。孝乎惟孝，友于兄弟，此亦拙者之为政也。乃作《闲居赋》以歌事遂情焉。其辞曰：

遨坟素之长圃，步先哲之高衢。虽吾颜之云厚，犹内愧于宁蘧。有道余不仕，无道吾不愚。何巧智之不足，而拙艰之有余也！于是退而闲居，于洛之涘。身齐逸民，名缀下士。倍京沂伊，面郊后市。浮梁黝以迳度，灵台杰其高峙。窥天文之秘奥，究人事之终始。其西则有元戎禁营，玄幕绿徽，溪子巨黍，异絭同归，炮石雷骇，激矢虻飞，以先启行，耀我皇威。其东则有明堂辟雍，清穆敝闲，环林萦映，圆海回泉，聿追孝以严父。宗文考以配天，秪圣敬以明顺，养更老以崇年。若乃背冬涉春，阴谢阳施，天子有事于柴燎，以郊祖而展义，张钧天之广乐，备千乘之万骑，服枨枨以齐玄，管啾啾而并吹，煌煌乎，隐隐乎，兹礼容之壮观，而王制之巨丽也。两学齐列，双宇如一，右延国胄，左纳良逸。祁祁生徒，济济儒术，或升之堂，或入之室。教无常师，道在则是。胡髦士投绂，名王怀玺，训若风行，应犹草靡。此里仁所以为美，孟母所以三徙也。

爰定我居，筑室穿池，长杨映沼，芳枳树樆，游鳞瀺灂，菡萏敷披，竹木蓊蔼，灵果参差。张公大谷之梨，溧侯乌椑之柿，周文弱枝之枣，房陵朱仲之李，靡不毕植。三桃表樱胡之别，二柰耀丹白之色，石榴蒲桃之珍，磊落蔓延乎其侧。梅杏郁棣之属，繁荣藻丽之饰，华实照烂，言所不能极也。菜则葱韭蒜芋，青笋紫姜，堇荠甘旨，蓼荾芬芳，蘘荷依阴，时藿向阳，绿葵含露，白薤负霜。

于是凛秋暑退，熙春寒往，微雨新晴，六合清朗。太夫人乃御版舆，升轻轩，远览王畿，近周家园。体以行和，药以劳宣，常膳载加，旧疴有痊。于是席长筵，列孙子，柳垂荫，车洁轨，陆摘紫房，水挂赪鲤，或宴于林，或禊于汜。昆弟斑白，儿童稚齿，称万寿以献觞，咸一惧而一喜。寿觞举，慈颜和，浮杯乐饮，绿竹骈罗，顿足起舞，抗音高歌，人生安乐，孰知其他。退求已而自省，信用薄而才劣。奉周任之格言，敢陈力而就列。几陋身之不保，而奚拟乎明哲，仰众妙而绝思，终优游以养拙。
次南真宫龚道士壁间韵
楼钥（宋代）

幽舍足留客，疎篁不用林。
相过几樽酒，清坐一瑶琴。
野鹤伴仙隐，閒云寄此心。
黄冠如有许，来者为低簪。
过孟阳有怀叔达
娄坚（明代）

莫思腾踏叹蹉跎，达者相逢且啸歌。
高论总于流俗迕，深情自向友朋多。
酒才中圣无劳劝，笔到颠狂有少讹。
忽忆灌畦随老圃，此生机事合消磨。
尊前
李建勋（唐代）

官为将相复何求，世路多端早合休。渐老更知春可惜，

正欢唯怕客难留。雨催草色还依旧，晴放花枝始自由。

莫厌百壶相劝倒，免教无事结闲愁。
皇太后恭谢太庙
夏竦（宋代）

法宫裁旧典，长乐奉春祠。
牺象华樽设，旂常大路移。
属车朱总备，亚裸翟章垂。
瑶爵因周製，金根益汉仪。
歆馨百禄委，斋祓六宫随。
往训遵三母，何阶拟圣时。
送张邦基母 其一
陈氏（宋代）

念别每惊魂，流年多病身。惟我延陵子，情真意更亲。

分携无泪尽，望远更愁新。老眼将何暖，音书不厌频。
次
洪炎（宋代）

天公下观戏鱼龙，分披惇物隳岱宗。尘沙欲枯罔象眼，酒醴难浇磊块胸。

会稽之南曰闽海，东行万里因雄风。二儿得邑古长乐，意拟分治三山中。

门张雀罗即我室，吊影不识求羊踪。担簦挟卷者谁氏，捉笔言诗有此公。

纷纷道旁皆苦李，辛酸交攻无复理。

入林初闻薝卜香，知味自觉醍醐美。今时杜陵见老人，他日汤休望吾子。

我观蓬壶才一水，桐柏罗浮相对起。

赤乌衔符得宝书，青鸟拂檐来报喜。君能无事如懒残，吾儿傥不惭张底。
雨中观池荷
李复（宋代）

急雨过池荷，飞酒来纵横。
光圆走青盘。的皪寒珠明。
炫转势不定，积多忽自倾。
浩然江湖思，蓬窗听秋声。
句
向郎中（宋代）

惟洪一都会，控带荆与瓯。
春日
许月卿六（宋代）

夜雨昼晴花世界，晚风朝露柳精神。
花花柳柳春何限，安乐窝中第一人。
古寺清秋日 其一
文彦博（宋代）

古寺清秋日，微凉宝殿中。玉题高纳月，金铎碎摇风。

翠藓缘阶碧，幽兰裛露红。闲听连叶漏，吟对惠休公。
前汉门。条侯
周昙（唐代）

上将风戈赏罚明，矛鋋严闭亚夫营。

人君却禀将军令，按辔垂鞭为缓行。
题张桐乡遗爱卷次屠尚书韵
边贡（明代）

一从明府出岩廊，租吏三年不下乡。日出野田闻雉雊，云移江馆见凫翔。

徵迁路入秦京远，抚字名归汉吏良。遗爱古人谁得似，羊公碑与召公棠。
甘穷
戴炳（宋代）

自甘穷处更何疑，坎止流行信所之。不学昌黎驱五鬼，肯随子厚骂三尸。

堂堂白发欺人出，耿耿青灯独己知。细嚼黄花香满齿，清风千古一东篱。
冬日放言二十一首
张耒（宋代）

秦人焚诗书，意欲遂绝灭。
六经至今存，何曾损毫发。
兴衰有天理，人力自浅拙。
不忧骊山墓，回首遭发掘。
和榴皮题壁韵
冯开元（宋代）

万里间关辞蜀道，六年前后到西馀。
虽无泰华寄来树，且读人间未见书。
寿辛太尉
李商叟（宋代）

昭代群龙用，名家奕世昌。
储精生辅佐，挺秀诞忠良。
郁郁充闾瑞，荧荧照室祥。
莲花雄址峻，竹箭庆源长。
硕德宜廊庙，英材命栋梁。
公清凌灏气，严肃厉秋霜。
宝运符千载，威名赡八荒。
量陂吞玉海，言派泻银潢。
功业彝章显，谋猷棣萼芳。
检身金井洁，落节翠螭骧。
列郡依仁牧，千英服智囊。
精忠禆主圣，膏泽致时康。
邓禹重兴汉，汾阳再造唐。
公心平国是，勠力振朝纲。
斧钺安南服，威棱振北疆。
温恭谦节著，仁惠德风扬。
鸑鷟金昆盛，貔貅虎旅强。
望风辞印绶，当路悚豺狼。
电扫除妖孽，雷驱息叛亡。
一心仁以厚，五福寿而臧。
论议留青简，勋庸纪太常。
鸿恩非易报，盛德固难忘。
便合持枢极，那容着海乡。
庄椿祈不老，辽鹤竚来翔。
愿向中书府，年年荐寿觞。
早秋湖上
顾逢（宋代）

藕花香里去，独步自寻诗。
秋意在何处，夕阳将下时。
鸟幽忘立久，山好觉行迟。
饮兴忽然动，桥边有酒旗。
夜别筵
元稹（唐代）

夜长酒阑灯花长，灯花落地复落床。似我别泪三四行，

滴君满坐之衣裳。与君别后泪痕在，年年著衣心莫改。
题承天心老万佛阁
吴泳（宋代）

我闻諗禅师，断薪接绳床。
杨岐初住时，撒雪满屋堂。
庭松下法子，瓶水注道浆。
看来古佛心，不为屋有亡。
心公自别宗，眼碧髭又霜。
更接十千众，建此新道场。
梯空插璇题，会海结宝方。
自营不住心，每唱无底囊。
如明珠走盘，如利刀截肪。
以兹众生故，苦为诸佛忙。
寥寥一贞境，渺渺万法航。
泥空竟成著，堕有终是盲。
青灯落檐花，吾道千丈光。
秋英十咏 其三 金钱
弘历（清代）

应嗤榆荚欠风流，棱郭圆成买断秋。王衍便教嫌阿堵，可能对此不回眸。
送卢彻之太原谒马尚书
司空曙（唐代）

榆落雕飞关塞秋，黄云画角见并州。

翩翩羽骑双旌后，上客亲随郭细侯。
春日田园杂兴二首
何鸣凤（金朝）

星明天驷兆与农，稼圃梨钥处处同。
播谷过竞新禹甸，条桑独记旧杰风。
草缘疆畎从横绿，花隔藩篱深浅红。
自笑偷生劳种植，西山轮与有薇翁。
怀南游道友
释智圆（宋代）

曾闻飞锡入南闽，鹤态云踪不可亲。
静夜独吟空对月，昔年聚话更无人。
波涛路阻书难到，泉石房闲梦自频。
未省相逢在何日，西风萧索浙河滨。
三用韵酬沈同年
方岳（宋代）

两屦适从何许来，双蓬无处避风埃。江湖谁共月千里，轩冕真同水一杯。

纵有穷愁侵病骨，断无荣辱到灵台。只销处士星明润，未用三台入斗魁。
登厓山观奇石
陈献章（明代）

长年碑读洗残潮，野鬼还将野火烧。来往不知亡国恨，只看奇石问渔樵。
同徐城季明府游重光寺题晃师壁（作同游重光寺题僧壁）
刘商（唐代）

野寺僧房远，陶潜引客来。鸟喧残果落，兰败几花开。

真性知无住，微言欲望回。竹风清磬晚，归策步苍苔。
再用还答得淳
张埴（宋代）

白头复何事，又是岁寒来。
方为狙谋芧，俄欣雀应梅。
晨光搽户牖，春意酿盆罍。
次第湖山境，烟云大划开。
嘉祐大行皇帝挽诗十首 其四
刘攽（宋代）

尽礼三神事，斋居五日朝。绨衣仍浣濯，禁籞亦刍荛。

汾水游何往，华胥梦转遥。羹藜与环堵，无日不思尧。
奉和圣制爰因巡省途次旧居应制
张说（唐代）

葱郁兴王郡，殷忧启圣图。周成会西土，汉武幸南都。

岁卜銮舆迈，农祠雁政敷。武威棱外域，文教靡中区。

警跸干戈捧，朝宗万玉趋。旧藩人事革，新化国容殊。

壁有真龙画，庭馀鸣凤梧。丛觞祝尧寿，合鼎献汤厨。

阳乐寒初变，春恩蛰更苏。三耆颁命服，五稔复田输。

君赋大风起，人歌湛露濡。从臣观玉叶，方愿纪灵符。
答赠刘交代二首
洪咨夔（宋代）

番上松扶塞，逢迎桔柏碕。
高风挹元佑，遗事说开禧。
丹凤岗头咮，苍龙洞口漦。
秋光无限好，管勾费新诗。
口占
孔平仲（宋代）

东皇旌节下蓬壶，一夕芳菲遍海隅。红破露花将引蝶，绿深烟柳已藏乌。

异乡旅食频年久，故国风光此日殊。常是登高牵望眼，醉吟今喜在江湖。
句 其六
夏竦（宋代）

密叶凝华承玉戺，附枝交影荫银塘。
雪条花
方回（元代）

槁若丛蓍未见妍，一条条雪半春天。
醉鞍把玩归来晚，蒲市人惊玉马鞭。
述谢陈亮之邦伯时自广平被召 其二
顾璘（明代）

匹马今为赴阙行，腐儒初荷一官成。图书向客翻多累，城郭今官自有情。

隅地桑麻归昨梦，讼庭槐柳识平生。堪怜少小逢明主，未有前朝卓茂名。
三星行
韩愈（唐代）

我生之辰，月宿南斗。
牛奋其角，箕张其口。
牛不见服箱，斗不挹酒浆。
箕独有神灵，无时停簸扬。
无善名已闻，无恶声已讙。
名声相乘除，得少失有馀。
三星各在天，什伍东西陈。
嗟汝牛与斗，汝独不能神。
龙兴客旅效子美寓居同谷七歌
李新（宋代）

富贵贫贱无巧拙，时来火光递生灭。
世路不容一井宽，哑哑跳蛙笑东鳖。
残盃冷炙勿复道，故交惟有西山雪。
呜呼七歌兮歌章毕，死血埋坟色应碧。
和孙端叟蚕首十五首·蚕槌
梅尧臣（宋代）

三月将扫蚕，蚕妾具其器。
丘植先{左扌右得去彳}括，辟室亦涂塈。
众材疏以成，多薄所得寄。
拾老归簇时，应无惭弃置。
离亭宴（次韵吊豫章黄鲁直）
晁补之（宋代）

丹府黄香堪笑。章台坠鞭年少。细雨春风花落处，醉里中人传韶。却上五湖船，悲歌楚狂同调。

青草荆江波渺。香炉紫霄簪小。人去江山长依旧，幼妇空传辞妙。洒泪作招魂，枫林子规啼晓。
西江月（侑茶词）
毛滂（宋代）

席上芙蓉待暖，花间EC72褭还嘶。劝君不醉且无归。归去因谁惜醉。

汤点CB69心未老，乳堆盏面初肥。留连能得几多时。两腋清风唤起。
酬乐天八月十五夜禁中独直玩月见寄
元稹（唐代）

一年秋半月偏深，况就烟霄极赏心。金凤台前波漾漾，

玉钩帘下影沉沉。宴移明处清兰路，歌待新词促翰林。

何意枚皋正承诏，瞥然尘念到江阴。
送苏户部同年出守临江
区大相（明代）

专城未四十，露冕始南游。马首过江远，蝉声到郡秋。

宣风成美俗，临水见清流。所赖二千石，能分圣主忧。
题红梅二绝为谈司训同年题 其一
张弼（明代）

往岁桐江雨，今冬桂岭风。疏枝饶冷蕊，孤操见春容。
永州书怀
徐照（宋代）

嗜茶疑是病，羸瘦见诗形。
天断征鸿过，汀多香草青。
兴高贫不觉，身远事皆经。
归路当游岳，僧言极可听。
春晚即事，留游子明、王仲显
范成大（宋代）

绣地红千点，平桥绿一篙。
楝花来石首，毂雨熟樱桃。
笑我生尘甑，惭君有意袍。
故人能少驻，门径久蓬蒿。
大行太皇太后挽词二首
秦观（宋代）

保扶明主自春宫，万国升平出至公。
顾命一时聊共政，思齐千至遂同风。
外家恩数仍长信，原庙蒸尝即治隆。
欲叙圣功歌挽者，乾坤难入画图中。
东林道上閒步三首
杨时（宋代）

百年陈迹水溶溶，尚忆高人寄此中。
晋代衣冠谁复在，虎溪长有白莲风。
哭方玄英先生
孙合（唐代）

牛斗文星落，知是先生死。湖上闻哭声，门前见弹指。

官无一寸禄，名传千万里。死著弊衣裳，生谁顾朱紫。

我心痛其语，泪落不能已。犹喜韦补阙，扬名荐天子。
闻斛斯六官未归
杜甫（唐代）

故人南郡去，去索作碑钱。本卖文为活，翻令室倒悬。

荆扉深蔓草，土锉冷疏烟。老罢休无赖，归来省醉眠。
平塘陶使君挽歌
艾性夫（元代）

今代平塘老，前身靖节翁。
死知随物化，贫与不官同。
仕国棠阴在，休亭蕙帐空。
容人方竹马，楚些已西风。
戏元弼
陈师道（宋代）

山头落日著窗明，花里来禽起笑声。
岂有诗成须白傅，独於酒可置公荣。
宿十里村
何中（元代）

朝出顺承门，暮宿十里村。臂鹰猎骑归，积雪明郊原。

居人喜客来，汲井邻墙温。羹汤稍暖热，饼饵亦烧燔。

此夕羁旅意，深知路人恩。重林隐城堞，昉此劳心魂。
依韵酬高大伯敦兼简许六仙屏 其二
吴坤修（清代）

风义真高古，逢君笑口开。俗尘随地是，清气扑人来。

白社同携酒，黄金更筑台。斯文仗维系，珍重出群才。
和家弟诚之诗社燕之作 其三
段克己（宋代）

人皆笑我我忘机，我爱青山直得归。肯学班超谋肉食，更怜京得泣牛衣。

心非理义乌能悦，道胜纷华是故肥。独坐钩帘心语口，回头四十五年非。
题考功印纸
曾如骥（宋代）

谨将节义二字，结果印纸一宗。
了却神游何处，澄江明月清风。
改高陵人颂刘仁师诗
刘禹锡（唐代）

噫泾水之逶迤，溉我公兮及我私。水无心兮人多僻，锢上游兮乾我泽。

时逢理兮官得材，墨绶繠兮刘君来。能爱人兮恤其隐，心既公兮言既尽。

县申府兮府闻天，积愤刷兮沈痾痊。划新渠兮百亩流，行龙蛇兮止膏油。

遵水式兮复田制，无荒区兮有良岁。嗟刘君兮去翱翔，遗我福兮牵我肠。

纪成功兮镌美石，求信词兮昭懿绩。
君山形如龙南有一小山如龟
王十朋（宋代）

洞庭湖山山绝奇，大山如龙小如龟。弄珠曳尾自游戏，不肯吹浪如蛟螭。

岳阳楼前铁为械，古人欲断蛟螭害。蛟螭为害甚巴蛇，遗冢犹存足为戒。

七百里湖涵太虚，春夏涨溢秋冬枯。惟有龟龙长自在，不知几见桑田改。
立冬舟中即事 其二
张以宁（明代）

我家溪上白柴扉，久别儿时旧钓矶。兵后故庐悲茂草，梦中慈母念单衣。

千年汗竹何多错，万里浮萍未暂归。伫立悲风挥血泪，此身元不为轻肥。
送鸣虚弟卜居长葛
朱睦㮮（明代）

濠客观泉兴，屈原行泽篇。怜馀黄发暮，羡尔白眉贤。

落叶荒城畔，寒花别路前。惠连春草句，先已郡人传。
送童侍御仲良之宣州
欧大任（明代）

岭南藩幕似君希，去拥缇油渐北归。春谷泉经溪馆过，敬亭云入郡厅飞。

吏民尽喜迎朱绂，鱼鸟浑忘避绣衣。闻道宣城名胜地，风流今见谢玄晖。
任德广通判拉游长松以诗见贻次其韵
李流谦（宋代）

稽首头陀问八还，扬眉应已破玄关。
苦无骨相侯千户，薄有生涯屋数间。
笑读道书蒙疑帕，喜浇茗碗酌青山。
从公一瓣薰知见，谷雾无心泽豹斑。
颂证道歌·证道歌
释印肃（宋代）

心法双忘性即真，夜来梦见一天星。
南曹北斗无藏隐，个个含光映法身。
严氏家庙松歌为秋樵丈作
施补华（清代）

方练奇节天下崇，何人为表严司空。五百年来事隐约，依然祠庙菰城东。

行人下马动凭吊，轮囷手抚当门松。白昼时闻飞霹雳，空堂宛欲腾蛟龙。

摧颓老干出生气，盘屈孤根回曲衷。劲质何辞霜雪烈，精灵或与风云通。

何来史氏致身录，肆口诬蔑言非公。宫中老佛既乌有，翠华安得中途逢。

晚死差为十族计，耿耿何愧诸公忠。摩挲独叹后凋节，惨淡如见孤臣容。

南枝苍苍鄂王墓，黛色郁郁丞相宫。爱惜亦期人勿伐，萧条却恨时难同。

飘然时危一老翁，不忘祖德干戈中。手携画卷命题句，忠魂劲节相交融。

危时永忆栋梁器，大材不藉丹青功。森然寒气入诗骨，笔端谡谡来长风。
宿山寺
张琼英（清代）

梵宫人定后，残夜寂无哗。铃语檐风细，帘钩山月斜。

翻经心自息，吟句手还叉。明发新桑下，茫茫三宿赊。
瞎堂三句
释慧远（宋代）

我有和烟钓月句，山摧海竭是生涯。
到头贫富知恩少，收拾归来总一家。
追虎行为廖福友作
李大成（清代）

龙虎滩头四山高，黄茅满山风萧骚。同舟色变听谈虎，长年夸说而翁豪。

翁船昔年曾泊此，官差捉船船潜逃。飞鹅岭下最深处，涧深路僻才容舠。

是时更深山月黑，松林风起山气逼。有虎咆哮飞上船，作势扑人人僵踣。

翁忽奋起健拳掀，虎已衔人向崖奔。腾身跃登握虎尾，大声怒号如驱豚。

双手淋漓人血赤，虎口夺人人辟易。裹伤扶抱向船回，涧水潺潺虎潜迹。

此事闻来我亦疑，翁材不及中人姿。义愤一激肝胆烈，生死问翁翁不知。

毋乃气能慑猛兽，赴义鬼神亦助之。座中听罢神欲旺，石壁猎猎阴风吹。
玉台新咏序
徐陵（南北朝）

夫凌云概日，由余之所未窥；千门万户，张衡之所曾赋。周王璧台之上，汉帝金屋之中，玉树以珊瑚为枝，珠帘以玳瑁为匣。其中有丽人焉。其人也：五陵豪族，充选掖庭；四姓良家，驰名永巷。亦有颖川新市、河间观津，本号娇娥，曾名巧笑。楚王宫里，无不推其细腰；卫国佳人，俱言讶其纤手。阅诗敦礼，岂东邻之自媒；婉约风流，异西施之被教。弟兄协律，生小学歌；少长河阳，由来能舞。琵琶新曲，无待石崇；箜篌杂引，非关曹植。传鼓瑟于杨家，得吹箫于秦女。

至若宠闻长乐，陈后知而不平；画出天仙，阏氏览而遥妒。至若东邻巧笑，来侍寝于更衣；西子微颦，得横陈于甲帐。陪游馺娑，骋纤腰于结风；长乐鸳鸯，奏新声于度曲。妆鸣蝉之薄鬓，照堕马之垂鬟。反插金钿，横抽宝树。南都石黛，最发双蛾；北地燕脂，偏开两靥。亦有岭上仙童，分丸魏帝；腰中宝风，授历轩辕。金星将婺女争华，麝月与嫦娥竞爽。惊鸾冶袖，时飘韩掾之香；飞燕长裾，宜结陈王之佩。虽非图画，入甘泉而不分；言异神仙，戏阳台而无别。真可谓倾国倾城，无对无双者也。加以天时开朗，逸思雕华，妙解文章，尤工诗赋。琉璃砚匣，终日随身；翡翠笔床，无时离手。清文满箧，非惟芍药之花；新制连篇，宁止蒲萄之树。九日登高，时有缘情之作；万年公主，非无累德之辞。其佳丽也如彼，其才情也如此。

既而椒宫宛转，柘馆阴岑，绛鹤晨严，铜蠡昼静。三星未夕，不事怀衾；五日尤赊，谁能理曲。优游少托，寂寞多闲。厌长乐之疏钟，劳中宫之缓箭。纤腰无力，怯南阳之捣衣；生长深宫，笑扶风之织锦。虽复投壶玉女，为观尽于百骁；争博齐姬，心赏穷于六箸。无怡神于暇景，惟属意于新诗。庶得代彼皋苏，微蠲愁疾。但往世名篇，当今巧制，分诸麟阁，散在鸿都。不藉篇章，无由披览。

于是燃指瞑写，弄笔晨书，撰录艳歌，凡为十卷。曾无忝于雅颂，亦靡滥于风人，泾渭之间，如斯而已。

于是丽以金箱，装之宝轴。三台妙迹，龙伸蠼屈之书；五色花笺，河北胶东之纸。高楼红粉，仍定鱼鲁之文；辟恶生香，聊防羽陵之蠹。灵飞太甲，高擅玉函；鸿烈仙方，长推丹枕。至如青牛帐里，馀曲既终；朱鸟窗前，新妆已竟。放当开兹缥帙，散此绦绳，永对玩于书帷，长循环于纤手。岂如邓学春秋，儒者之功难习；窦专黄老，金丹之术不成。因胜西蜀豪家，托情穷于鲁殿；东储甲观，流咏止于洞箫。娈彼诸嫉，聊同弃日，猗欤彤管，无或讥焉。
读文文山先生集不觉饮泣集先生句成六绝 其一
张家玉（明代）

南望端门泪雨流，衣冠涂炭可胜羞。遥怜海上今尘土，无限斜阳故国愁。
采莲曲
沈君攸（南北朝）

平川映晚霞，莲舟泛浪华。衣香随岸远，荷影向流斜。

度手牵长柄，转楫避疏花。还船不畏满，归路讵嫌赊。
题云峰齐云阁示住山思达二绝
胡寅（宋代）

秀色参差千万端，浩然无碍碧天宽。
上人若见相齐处，试与凭栏指似看。
除夕
王维坤（清代）

眼底年光尽，家人真不来。西川兵火后，无复望乡台。
寄张剑州并示女弟
王安石（宋代）

剑阁天梯万里寒，春风此日白衣冠。
乌辞反哺颠毛黑，鸟引思归口血丹。
行路想君今眚瘦，相逢添我老悲酸。
浮云渺渺吹西去，每到原头勒马看。
从姚毅夫乞酒
周行己（宋代）

春来不饮动经旬，空戴陶潜漉酒巾。风雨恼春愁独坐，提壶无事故撩人。
书初凉夜至将晓
张耒（宋代）

秋房灯火清，人语久已寂。城远不闻更，警柝鸣未息。

横参已入地，斗柄当天直。乃知三更中，市廛已寂历。

我时守书几，磨墨倾砚滴。反覆小学书，昏目如芒刺。

试寻邻房僧，鼻鼾背负壁。体劳径就枕，冷梦分南北。

觉来寺钟鸣，僧礼像前席。须臾闻梵呗，木鱼如叩石。

举头视东牖，朝日已淡白。反身起披衣，神爽健筋力。

亟来酒瓮边，侧听声唧唧。
白日偶无客青山长对门 其九
韩淲（宋代）

何由芰制衣，岂必兰为佩。一笠一蓑轻，田渔且相对。
雪中至近村
陆游（宋代）

荒山风雪岁将残，贷粟迢迢犯苦寒。
急燎征裘憩牛屋，旋沽村酒挂驴鞍。
清贫彻骨初无憾，老健逢人强自宽。
深夜还家未能睡，解囊吹火取诗看。
八景胜概·仙坛灵草
方凤（宋代）

葳蕤不记名，绝壁挂缕缕。
果否垂衣年，丝麻绩蠭午。
临江赠归善大尹陶双洲年兄
张天赋（明代）

远抱孤琴未解囊，子期倾盖便相忘。五云共领明时宠，野草深相八桂芳。

指日鹅城沾雨露，他年铁面带风霜。太平天子中兴佐，赫赫功名竹帛扬。
秋夕旅馆谈禅用元韵呈林夫
孔平仲（宋代）

义以酬知不愿形，孤标直气蔚亭亭。天涯调官头将白，江上论文眼倍青。

自性本空观水月，外尘相染喻风铃。昨宵共说无生话，胜读西来一藏经。
偶题因怀张王二谏议
四锡（宋代）

理郡三年政未闻，孤城僻在浙江濆。
金门路远书难奇，水国吟余日又曛。
半夜啼猿千里客，数峰残雪一谿云。
诗中赢得为官况，不让樊川杜使君。
颂古二十四首
释宗演（明代）

观音大士弘悲愿，千臂壮严千眼明。
定慧慈威咸具足，山僧赢得不惺惺。
西州
张籍（唐代）

羌胡据西州，近甸无边城。山东收税租，养我防塞兵。

胡骑来无时，居人常震惊。嗟我五陵间，农者罢耘耕。

边头多杀伤，士卒难全形。郡县发丁役，丈夫各征行。

生男不能养，惧身有姓名。良马不念秣，烈士不苟营。

所愿除国难，再逢天下平。
钱清待潮
陈渊（宋代）

江潮来去自有时，扁舟阁浅心如飞。岸容霜竹青照眼，春信雪梅香扑衣。

天寒鄞江道路阻，岁晏钱清风俗非。故园回首二千里，落日看尽行云归。
古仙峰
陈岩（宋代）

日薄烟低莽苍间，古仙相望白云端。
山中倘有安期枣，觅取归来当晚餐。
寄题陈阜卿总秀堂
洪适（宋代）

佳丽并包地，曼花子夜香。望中团野色，尘外发天光。

小队高牙驻，轻裘清啸长。故应堂上燕，相与贺雕梁。
惜日
王安石（宋代）

白日照四方，当在中天留。
春风地上行，当与时周游。
和气所披拂，槁乾却湿柔。
爱欲传万物，势难停一州。
栖栖孔子者，惜日此之由。
不能使此邦，利泽施诸侯。
岂若驾以行，使我遇者稠。
当时三千人，齐宋楚陈周。
小者传吾粗，大能传奥幽。
道散学以圣，众源乃常流。
吾初如匏瓜，彼亦孰知丘。
唯士欲自达，穷通非外求。
岂必相天子，乃能经九畴。
行虽耻强勉，闭户非良谋。
送寒灰入参上兼访陈卿 其一
袁宏道（明代）

青峰只在两眉间，何事三回不驻颜。信是黄冠多俗品，不曾俗却谢罗山。
次韵王元度二诗
刘克庄（宋代）

向来绮语祸机深，几效灵均欲自沉。
周庙人曾铭在背，管城子自秃无心。
今谁伯乐能酬价，后有钟期必赏音。
老矣尚须君警策，昔人一字答千金。
灵岩
何子举（宋代）

灵岩之境最超卓，高隐翠微浸碧落。
迢迢一迳倒青松，壁阙危门敞虚阁。
敞虚阁，见寥廓，
万叠青山连海角。山田疎密布棋文，
行看远近分凫雀。入虚堂，
真邃寞，太古以来天所凿。
上如屈曲老龙腰，下似空明巨鳌壳。
豁然平铺如琢削，低不碍人高可摸。
洞彻中开隐籁传，虚通远映飞光铄。
烟岚前后如帘幙，洞户东西迢锁角。
明月宵涵两玉壶，白云晓度长银索。
壶天春秋长不恶，琼室夏凉冬燠若。
老僧雪夜不新炉，童子炎天尚孤貉。
夜静风清冰露薄，天碧境寒河汉烁。
泠泠风吹叱斗牛，浩浩清声生万壑。
我欲飞王乔之凫，呼丁令之鹤。
架羽仗之轻车，奏灵台之妙乐。
披星机绘素以为衣，举金茎沆瀣以为酌。
呼群仙以遨游，休此岩而宴乐。
酒容渔父参，棋许樵夫著。
不知乌之东飞，兔之西跃。
相钭远逐无穷滨，逍遥永脱尘缘缚。
二月
张公药（金朝）

二月芳事何等好，南陌东城饶物华。春风无意管杨柳，晴日有心烘杏花。

故山随分可娱老，宦游到处聊为家。梦归草堂捲疏箔，几点白鸥眠浅沙。
示林侍者
释大观（宋代）

点墨如将当已长，长明白饭糁椒姜。
出门相送都无说，堂下秋花自吐香。
寄舍弟
吕本中（宋代）

残暑坠空屋，旧书穿破帷。才蒙小雨润，遽得好风吹。

逸少每作恶，渊明常病羸。他乡忆吾弟，苦语自成诗。
秋夜黎缜之何克函黄汝昌方熙之集饮谢宗吉宅迓林元美不至
张嗣纲（明代）

水阁联欢北海尊，一时文酒快同论。林逋未印登山屐，安石徒披就席巾。

白马当筵诗句逸，黄花照眼酒杯新。醉来却忆前宵事，剪烛谈心少一人。
观乐块然作指头画却赠
成鹫（清代）

天地之大一指也，造物化工成造化。山川草木露精神，风云雷雨供挥洒。

混沌初开假即真，大地平沉真复假。高悬一指在虚空，留与人閒作图画。

先生先生人也天，自称块然非块然。手灵心敏破常格，指头揭出拈花禅。

爪生甲长一粟许，函盖乾坤三大千。扁舟过我坐未稳，大惊小怪呈空拳。

空拳竖起无名指，一阖一辟机锋圆。须臾索纸见技痒，管城老矣甘归田。

甲端点墨指点水，浓澹浅深皆至理。溟濛云气自空来，兀突孤峰从地起。

老眼旁观得未曾，天工人代难思议。大哉伟丈夫，善哉奇男子。

耳目迥尘根，肝胆无渣滓。浩气横空亘古今，万象森罗方寸里。

区区一指何足多，指天指地须如此。
金乡张氏园亭
石延年（宋代）

亭馆连城敌谢家，四时园色斗明霞。
窗迎西渭封侯竹，地接东明隐士瓜。
乐意相关禽对语，生香不断树交花。
纵游会约无留事，醉待参横月落斜。
三登乐·路辅横塘
范成大（宋代）

路辅横塘，风卷地、水肥帆饱。眼双明、旷怀浩渺。问菟裘、无恙否，天教重到。木落雾收，故山更好。
过溪门、休荡桨，恐惊鱼鸟。算年来、识翁者少。喜山林、踪迹在，何曾如扫。归鬓任霜，醉红未老。
赋谢惠醋
姜特立（宋代）

送酒古来多旷士，乞醯今世少良邻。
庾郎寒腹便鲑菜，助我儒酸不厌频。
怀华山隐者
刘昭禹（唐代）

先生入太华，杳杳绝良音。秋梦有时见，孤云无处寻。

神清峰顶立，衣冷瀑边吟。应笑干名者，六街尘土深。
过长峰径遇雨遣闷十绝句 其六
杨万里（宋代）

何须人迹到来曾，点污松风涧水声。不是先生爱山水，是间却遣阿谁行。
颂古五十三首
释文礼（宋代）

有句无句，如藤倚树。
回避无门，毒蛇当路。
树倒藤枯，句归何处。
明眼衲僧，一场罔措。
自题月轩
释德聪（宋代）

轩前辘轳转冰盘，轩里诗成彻骨寒。
多少人来看明月，谁知倒被月明看。
送程宗武游岝崿
洪咨夔（宋代）

骤暖揠芳意，薄游烘软尘。
乱山云气晓，啼鸟杏花春。
人物少催老，物华新换陈。
一声铿尔瑟，沂水绿鳞鳞。
送辛大之鄂渚不及
孟浩然（唐代）

送君不相见，日暮独愁绪。
江上空裴回，天边迷处所。
郡邑经空邓，山河入嵩汝。
蒲轮去渐遥，石径徒延伫。
送友人游蜀
刘沧（唐代）

北去西游春未半，蜀山云雪入诗情。青萝拂水花流影，

翠霭隔岩猿有声。日出空江分远浪，鸟归高木认孤城。

心期万里无劳倦，古石苍苔峡路清。
寄同年萧史楼修撰
杨彝珍（清代）

时好日以颇，科法因之弊。下品置晁董，上第擢钟卫。

缪种滋流传，波点竞妍媚。不知笔吏徒，奚赞庥明治。

吾子策天廷，褒然首扬对。标望映伦伍，声誉震侪辈。

缣素奔其庐，翰札驰华裔。岂以斯业进，当由署行义。

计日履台省，帷扆资献辇。忆昔乡赋日，瑞光照锁试。

共占杰人出，举斝贺闱吏。魁甲犹寻常，岂足应斯异。

儒硕有事业，用才在天地。缅彼茶陵老，流风犹未坠。

文章炳霄壤，节概亦无愧。君起融其尘，后先映当世。

匪惟光吾楚，时艰赖宏济。方今国步康，亦复筹边计。

犬羊意无厌，深恐渝盟誓。安得不世才，起与正欹器。

君趋供奉班，赐对傥论事。愿更制举法，搜岩振幽滞。
楚僧元瑛谈湖南三十年来事作四绝句 其二
顾炎武（明代）

孤坟一径楚山尖，铁石心肝老孝廉。流落他方馀惠远，抚琴无语忆陶潜。
玄都观栽桃十韵
章孝标（唐代）

驱使鬼神功，攒栽万树红。薰香丹凤阙，妆点紫琼宫。

宝帐重庶日，妖金遍累空。色然烧药火，影舞步虚风。

粉扑青牛过，枝惊白鹤冲。拜星春锦上，服食晚霞中。

棋局阴长合，箫声秘不通。艳阳迷俗客，幽邃失壶公。

根柢终盘石，桑麻自转蓬。求师饱灵药，他日访辽东。
戏题止斋丛石
陈傅良（宋代）

虽无壁立翠琅玕，聊当庭前犊鼻裩。
我亦闻之方伎者，众山皆大小为尊。
闰月之腊诏赐银合腊药三首
岳珂（宋代）

无功庆自念，有赐盍先尝。
病作余生累，恩颁上剂良。
原觇齐国证，小效越人方。
采菲傥留意，须先元气防。
似梦非梦作
苏泂（宋代）

仙女宫钗玉凤头，太平天子翠云裘。
九霄下视人间世，底事相看笑不休。
入湘江二绝句
孔武仲（宋代）

平沙衬水竹藏云，自古多招薄命人。
我独远来追所好，是中鱼美绿醅醇。
圆寂庵铭
杨杰（宋代）

万法一源，万念一息。法无不圆，念无不寂。强名而名，车尘马迹。

是庵何如，风清月白。
墨戏二首·蕙
陈与义（宋代）

人间风露不到畹，只有酪奴无世尘。
何须更待秋风至，萧艾从来不共春。
复用三公燕集韵酬了骏尧夫
司马光（宋代）

官闲虚室白，粟饮太仓红。
朝夕扫三径，往来从二公。
蒹葭徒倚玉，燕雀岂知鸿。
相遇辄同醉，惟愁樽酒空。
春日五首
杨时（宋代）

晴明百鸟啭新声，摧啄幽花折粉英。
冷坐隔帘呼不起，惜春无计若为情。
鹧鸪行
郑善夫（明代）

行人行人子细听，鹧鸪近前语分明。山有长蛇兼罔两，水若可涉霜涛惊。

哥哥欲行须暂停。君不见赤雉四顾不出山，虞人关弓射雉还。

君不见大鹏抟风九万里，六月一息图南徙。
登高丘而望远海
欧必元（明代）

登高丘，望远海，三千徐市今何在。屃屃断六龙，鲸鲵光五彩。

金阙空悬夜蚌珠，珠光显晦常相待。君不见海师河伯递沉浮，灵不到蓬莱洲。

饮民之膏食民血，嗟哉万里烟尘何处收。
次韵荅天台杨景羲拟杜陵曲江体五首 其五
洪焱祖（元代）

洞天夜宴桃花下，座中都是能文者，银烛穿山闹车马。

当年此会几人存，安得云龙逐东野。
对酒
田锡（宋代）

去年秋值罢文闱，今岁无憀自陕归。
雪月好吟还唱和，风云未至且依违。
江南梅早多红带，渭北山寒少翠微。
犹赖一樽消遣恨，不堪枨触口躁时机。
霜叶飞 夕倚芙蓉江楼感旧
姚燮（清代）

院门斜闭，筼筜绿，墙头华月凉满。玉筝依约唱红绡，流水声掺乱。

定此夕、灯昏人懒。柳阴有梦沉沉远。莫记起春时，看偷画、山眉晓样，翠帘平卷。

便我倾尽金樽，相思谁管，泪痕罗袖弹遍。断江蘋叶断无多，风过吹还断。

阁不住、云魂片片。空留残影鸳鸯罥。惹者边、人凄绝，又何况深深、那边庭院。
祝郡侯母夫人寿
徐庸（明代）

族出名家配旧家，闺门柔淑秀天葩。母仪妇道于今见，四德三从自昔誇。

琴瑟鼓来谐曲调，凤鸾分后屏铅华。秋霜洒鬓朝缝线，春雨惊心夜葺麻。

皎皎清冰原有莹，温温白玉竟无瑕。枫宸圣主恩图治，柏府贤郎荷宠嘉。

简任黄堂荣皂盖，颁封紫诰织金花。年逢七秩兴居健，节值初辰寿福加。

□写蓬莱光绚日，杯倾琥珀气凝霞。愿焉岁岁开瑶席，长进安期枣似瓜。
寄怀 其一
龙辅（宋代）

莫怪书频断，难传恨万端。虽承结发爱，难作比肩看。

泪续笺恒湿，思长笔屡乾。临封沾臂血，使识寸心丹。
张氏二甥寄诗可喜赋此篇以赠之
李纲（宋代）

每见吾甥学不休，信知积善有源流。骅骝汗血为驹日，松柏凌源出地秋。

努力年华成宅相，著鞭高跃破烟楼。渭阳正续离骚赋，频寄诗来慰客愁。
菊花新
葛长庚（宋代）

弱水去蓬莱，四万八千里。远漠漠，俯仰天水青无际。鸟飞不到船去难，渺无依。翦锦字。云信待凭鸾翼。

青芝素瀑，草舍儿、隐隐烟霞里。向闲处，批风切月烹天地，三岛十洲，去有日，几何时。胎仙就，直待鹤书来至。
赠方太初三首
方回（元代）

秋崖仙去久，犹有竹溪君。
合草金銮诏，频惊铁马群。
川遥鱼素断，风急雁行分。
贺忽翻为吊，伤心寄些文。
送李参军
元好问（金朝）

五日过居庸，十日渡桑乾。受降城北几千里，出塞入塞沙漫漫。

城来丈夫泪，不洒别离间；今朝送君行，清泪留馀潸。

生女莫作王明君，一去紫台空佩环。生男莫作班定远，万里驰书望玉关。

我知骥子坠地无齐燕，我知鸿鹄意气青云端。草间尺鴳亦自乐，扶摇直上何劳抟！

一衣敝缊袍，一饱苜蓿盘。岁时寿翁媪，团栾有馀欢。

就令一朝便得八州督，争似綵衣起舞春斓斑。去年洛阳人，今年指天山。

地远马鞯破，霜重貂裘寒。朔风浩浩来，客子惨在颜。

扼胡岭上一回首，未必君心如石顽。君不见，桓山乌，乳哺不得须臾閒。

众雏一朝散，孤雌回颜声悲酸。寒雁来时八九月，白头阿母望君还！
我思何所在
李群玉（唐代）

我思何所在，乃在阳台侧。良宵相望时，空此明月色。

归魂泊湘相，飘荡去不得。觉来理舟楫，波浪春湖白。

烟光浩楚秋，瑶草不忍摘。因书天末心，系此双飞翼。
偈颂一百零二首
释绍昙（宋代）

大道无方，至尊无位。
睿哲文明，垂衣而治。
尧风舜日万斯年，举世无思不戴天。
和陈器之诗四首·过韩城
张耒（宋代）

周京无人吊禾黍，七雄按剑分周土。
秦人匹马出函关，六王割地愁为虏。
宜阳古堞故韩都，地接强秦争战苦。
谋穷运去竟亡国，从长苏秦亦何补。
诸侯已尽秦巍巍，嬴氏已亡秦不知。
始皇自是吕家子，宗庙荐享真何为。
山河百战移陵谷，宫殿成尘埋宝玉。
秋风坏冢长荆榛，落日空城散樵牧。
今古悠悠共一丘，争强蜗角欲何求。
谁似令威仙骨健，千年重向故乡游。
晦日与卢舍人同诣补阙城南林园
孙逖（唐代）

芳年正月晦，假日早朝回。欲尽三春赏，还钦二阮才。

柳迎郊骑入，花近□庭开。宛是人寰外，真情寓物来。
十空诗六首 其五 如影
萧纲（南北朝）

朝光照皎皎，夕漏转骎骎。昼花斜色去，夜树有轻阴。

并能兴眼入，俱持动惑心。息形影方止，逐物虑恒侵。

若悟假名浅，方知实相深。
二色桃花
方回（元代）

阮郎溪上醉腮融，蓦忽深红又浅红。
料得金闺描绣样，一花成换几针茸。
和书楼叔题小蓬莱
王迈（宋代）

月砌云阶不染埃，疑将天上幻将来。
一龛俨坐钟兼吕，二老相将聃与莱。
丹剂好将金鼎炼，玄关须要玉匙开。
他年勋业如粗了，待红群仙笑语陪。
学士四荣为丘先生仲深赋 其四 谨身读卷
倪岳（明代）

才开禁鼓已闻钟，内殿深严隔九重。昨日圣躬亲次第，早时贤俊尽登庸。

蓝袍新睹朝仪盛，黄榜初颁御墨浓。引领班行催入贺，佩声迢递下鳌峰。
伏日载酒寻高司封读书处二首 其二
李梦阳（明代）

养寂为园卧，寻幽当暑过。林深得日薄，地静觉蝉多。

旧业元粳稻，新亭复薜萝。谁怜朱绂客，遽恋白云窝。
寄曹云台
方岳（宋代）

尚记梅花否，相看只有君。
肯辜清夜梦，去管华山云。
帆到知何日，诗今瘦风分。
惟应问安处，晓角月中闻。
大梁少年行
何絜（清代）

大梁少年似飞仙，手刃蛟龙出深渊。腰垂明月真珠佩，轻贻歌妓缀花钿。

高呼不饮田鼢酒，褰裳羞受邓通钱。怪底祢衡怀片刺，纷纷鼠辈相周旋。

千金结客无名姓，挥手但指珊瑚鞭。
为魏塘王居士留三日二首 其二
方回（元代）

魏塘酒贱蟹螯肥，久要人情忍重违。呼妓访僧俱不必，醉三昼夜可言归。
次韵工部兄除夕见寄三首 其一
葛胜仲（宋代）

异县飘流十载穷，年华又见转和风。春游已陡惊梅白，夜集犹和共烛红。

蓝尾方嗟形影隔，苍头俄喜信音通。麦秋时节摇归掉，禅榻相从话苦空。
清平乐
范成大（宋代）

何须轻举，上界多官府。身似灵光长镇鲁。俯仰人间今古。

雨余帘卷江流，朱颜流映琼舟。不假岗陵□寿，西山低似西楼。
题冯家洞
喻良能（宋代）

空岩寒气凛兢兢，入户神清思亦澂。
似应如非声澒洞，已垂未落石崚嶒。
深於豳俗藏冰室，险过文王避雨陵。
刮藓磨崖书淡墨，胜游聊复记吾曾。
乌夜啼
姜夔（宋代）

老乌栖栖飞且号，晨来枝上啄楮桃。楮桃已空楮叶死，犹啄枯枝觅虫蚁。

老乌赋分何其贫，未啼已被邻公嗔。吁嗟老乌不自知，墙头屋上纷成群。

吴中贵游重鹦鹉，千金远致能言语。花底红绦郑袖擎，盘中碧果秦宫取。

天生灵物得人怜，过者须来鹦鹉边。老乌事事无足录，人间犹传夜啼曲。
戏题钱氏铁券三首 其三
弘历（清代）

纳土归诚本在兹，子孙世守亦其宜。独怜片铁唐时物，秘宝其将安用之。
望江南
净圆（宋代）

西方好，七宝甃成池。四色好华敷菡萏，八功德水泛清漪。除渴又除饥。

池岸上，楼殿势飞翚。碧玉雕栏填玛瑙，黄金危栋间玻璃。随处发光辉。
潞公游龙门光以室家病不获参陪献诗十六韵
司马光（宋代）

旄节拥凭熊，逶迤向鉴龙。
顺成时过蜡，闭塞令行冬。
雪龚痕犹湿，梅林思已浓。
传呼空谷应，前导白云逢。
飞盖多邀客，停车数问农。
禹功双壁断，佛劫万龛重。
绝顶标孤刹，疏林透远钟。
气蒸泉郁郁，棋局移依石，
茶炉坐荫松。醉醒皆众共，
小大尽公从。顾以私恩累，
难追胜赏踪。原思初不病，
叔夜亦非庸。稽古惭经笥，
摛华怯笔锋。会须参后乘，
异日侍从容。
客谈荆渚五昌慨然有作
陆游（宋代）

去岁出蜀初东游，峨舸大艑下荆州。
便风转头五百里，吟啸已在黄鹤楼。
戏拈铁笛吹出塞，水涌月落鱼龙愁。
明朝喧传古仙过，碧玉带束黄絁裘。
岂知一官自桎梏，簿书期会无时休。
丰城宝剑已化久，我自吐气冲斗牛。
洞庭四万八千顷，蟹舍正对芦花洲。
速脱衣冠挂神武，散发烂醉垂虹秋。
寄韫白三水
丘逢甲（清代）

半晴半雨酿春和，春水溶溶绿始波。三十六江楼上望，不知春在那江多？
游李氏园
雅琥（元代）

金谷繁华转眼非，国亡台榭尚依稀。荼蘼向日飘香雪，蛱蝶随依弄粉衣。

抚景忽惊人易老，赏心浑与世相违。花前惆怅流觞缓，欲问东君借落晖。
题玄同先生草堂三首 其二
罗隐（唐代）

先生诀行日，曾奉数行书。意密寻难会，情深恨有馀。

石桥春暖后，句漏药成初。珍重云兼鹤，从来不定居。
送金上人之水南
释正觉（宋代）

里许由来懒荷担，百草头上何廉纤。
半夜对月笑拍手，不见喷霜三脚蟾。
劫空有句妙如许，公去谁余对眉语。
后见太平堂上师，敢烦为我分明举。
游九锁山·龙洞
林景熙（宋代）

云湿林腥隐右扉，不知何代有龙归。
却疑此洞地无底，下挟沧溟作雨飞。
称心寺
骆宾王（唐代）

征帆恣远寻，逶迤过称心。凝滞蘅vK岸，沿洄楂柚林。

穿溆不厌曲，舣潭惟爱深。为乐凡几许，听取舟中琴。
赠张季冶
戴复古（宋代）

秋扇交情薄，儒衣行路难。
纵怀千里志，也要一枝安。
梦绕梅花帐，愁生苜蓿盘。
从来食肉相，千万强加餐。
湖上曲
陈起（宋代）

鞦韆索外阑干侧，一曲凝云花影直。玉瓶风暖醉忘归，春水不分杨柳色。
治平皇太后皇后册宝三首 其三 皇帝降坐用《乾安》。
郊庙朝会歌辞（宋代）

衮衣绣裳，严威肃庄。八音具张，簨虡龙骧。玉简瑶章，金书煌煌。

寿千万年，与天比长。
登宜春醉宿景星寺寄郑判官兼简空上人
李群玉（唐代）

晓发碧水阳，暝宿金山寺。松风洒寒雨，淅沥醒馀醉。

夜中香积饭，蔬粒俱精异。境寂灭尘愁，神高得诗思。

皎皎荥阳子，芳春富才义。涨海豁心源，冰壶见门地。

碧霄有鸠序，未展联行翅。俱笑一尺绳，三年绊骐骥。

摧藏担簦客，郁抑胸襟事。名业尔未从，临风嘿舒志。

一身渺云岭，中夜空涕泗。侧枕对孤灯，衾寒不成寐。

粮薪极桂玉，大道生榛刺。耻息恶木阴，难书剑歌意。

扬鞭入莽苍，山驿凌烟翠。越鸟日南飞，芳音愿相次。
慧聚僧神济善医能知人死生於数岁或数月之前
马先觉（宋代）

端的西来了世缘，有身宁肯自谋安。
殷勤疗病肱三折，去住无谋指一弹。
贝叶翻余清磬在，梵音飘断暮钟残。
只今双树婆娑影，空鏁灵山片月寒。
调笑令 恽南田落花游鱼图二首 其一
吴湖帆（清代）

清绝。清绝。诗境湖桥风月。双鸾隐见红菱。芳草绿裙带萦。萦带。

萦带。花片游鯈自在。
晚次湖口有怀
刘长卿（唐代）

霭然空水合，目极平江暮。
南望天无涯，孤帆落何处。
顷为衡湘客，颇见湖山趣。
朝气和楚云，夕阳映江树。
帝乡劳想望，万里心来去。
白发生扁舟，沧波满归路。
秋风今已至，日夜雁南度。
木叶辞洞庭，纷纷落无数。
挽五兄知府二首
吴芾（宋代）

三吴意气各翩翩，尚忆俱游太学年。
伯氏久惊归厚夜，吾兄远学掩新阡。
自怜门户今衰矣，回想音容只泫然。
犹幸诸儿浑竞爽，他时当不负家传。
得家信报避寇海陵
李纲（宋代）

怪底灯花夜夜红，朝来家问始相通。田园已在危疑际，骨肉幸安飘泊中。

子美无家寻弟妹，渊明有酒引儿童。我今已胜少陵老，稚子候门淮水东。
次韵王尧明四旱诗 雩祷
李纲（宋代）

雩祭法已古，东方见苍龙。厥后兹礼废，但祷释梵宫。

淮堧值岁旱，川涸山欲童。
赋得边马有归心
宗臣（明代）

万骑下青海，三军赋紫荆。浮云朝出塞，细柳夜归营。

汉剑繁星坠，胡笳落月惊。千金投笔吏，百战弃繻生。

骏骨凄烽火，雄心老甲兵。长堤遍芳草，何处识咸京。
蝶恋花（赠别赵邦才席上作）
赵彦端（宋代）

堂外溪桥杨柳畔。满树东风，更著流莺唤。时节清明寒暖半。秦筝欲妒歌珠贯。

一寸离肠无可断。旧管新收，尽记双帷卷。赖得今年春较晚。送人犹有余红乱。
夕阳
陆龟蒙（唐代）

渡口和帆落，城边带角收。
如何茂陵客，江上倚危楼。
【黄钟】人月圆
张可久（元代）

山中书事
兴亡千古繁华梦，诗眼倦天涯。孔林乔木，吴宫蔓草，楚庙寒鸦。数间茅舍，藏书万卷，投老村家。山中何事？松花酿酒，春水煎茶。
秋日湖上
笙歌苏小楼前路，杨柳尚青青。画船来往，总相宜处，浓淡阴晴。杖藜闲暇，孤坟梅影，半岭松声。老猿留坐，白云洞口，红叶山亭。
春晚次韵
萋萋芳草春云乱，愁在夕阳中、短亭别酒，平湖画舫，垂柳骄骢。一声啼鸟，一番夜雨，一阵东风。桃花吹尽，佳人何在？门掩残红。
雪中游虎丘
梅花潭似真真面，留我倚阑干。雪晴天气，松腰玉瘦，泉眼冰寒。兴亡遗恨，一丘黄土，千古青山。老僧同醉，残碑休打，宝剑羞看。
会稽怀古
林深藏却云门寺，回首若耶溪。苎萝人去，蓬莱山在，老树荒碑。神仙何处？炼丹傍井，试墨临池。荷花十里，清风鉴水，明月天衣。
客垂虹
三高祠下天如镜，山色浸空涤。莼羹张翰，渔舟范蠡，茶灶龟蒙。故人何在？前程那里？心事谁同？黄花庭院，青灯夜雨，白发秋风！
吴门怀古
山藏白虎云藏寺，池上老梅枝。洞庭归兴，香柑红树，鲈鲙银丝。白家池馆，吴王花草，长似坡诗。可人怜处，啼乌夜月，犹怨西施。
春日湖上二首
东风西子湖边路，白发强寻春。尽教年少，金鞭俊影，罗帕香尘。蹇驴破帽，荒地废苑，流水闲云。恼余归思，花前燕子，墙里佳人。
小楼还被青山碍，隔断楚天遥。昨宵入梦，那人如玉，何处吹箫？门前朝暮，无情秋月，有信春潮。看看憔悴，飞花心事，残柳眉梢。
开吴湘江遇雪
一冬不见梅花面，天意可怜人。晓来如画，残枝缀粉，老树生春。山僧高卧，松炉细火，茅屋衡门。冻河堤上，玉龙战倒，百万愁鳞。
寄璩源芝田禅师
龙湫山上云屯寺，别是一乾坤。僧参百丈，雪深半尺，梅瘦三分。几时亲到？松边弄水，月下敲门。相思无奈，烟萝洞口，立尽黄昏。
三两道中有怀会稽
松风十里云门路，破帽醉骑驴。小桥流水，残梅剩雪，清似西湖。而今杖履，青霞洞府，白发樵夫。不如归去，香炉峰下，吾爱吾庐。
挽克斋陈先生四首 其三
徐元杰（宋代）

师承心独切，于道愧无闻。几载钻坚叹，前年枉教勤。

墨车回可赞，晋鄙善潜薰。道脉惟其寿，天胡遽丧文。
送茂守吴彦先郎中赴阙
赵抃（宋代）

汶山为郡数逢春，被诏还都岁又新。惠政久通蛮徼外，怆怀初去蜀江滨。

邛崃古未兼忠孝，宣室今非访鬼神。制禦羌夷知有术，上前章牍为开陈。
李端叔帖
周行己（宋代）

铁面黄犀骨，霜髭灿猬毛。晚年聊混俗，犹不废称豪。
上巳会城北新硙
韩琦（宋代）

谁言智者不兼仁，请看新渠激硙轮。本为酒材宽物力，更饶春月乐乡民。

阴晴天色将寒食，狂醉人心即蜡宾。父老他年传故事，可忘修禊起兹辰。
淳熙壬寅沿檄游洞天
冯钢（宋代）

洞府深沈别有天，晕飞楼阁耸晴烟。
诗传玉局惊凡目，丹就金炉记昔年。
翠涌千波横绝壁，风吹万籁入飞泉。
他时待我功成后，卜室青山绝世缘。
玉楼春·己卯岁元日
毛滂（宋代）

一年滴尽莲花漏。碧井酴酥沉冻酒。晓寒料峭尚欺人，春态苗条先到柳。
佳人重劝千长寿。柏叶椒花芬翠袖。醉乡深处少相知，只与东君偏故旧。
和人紫笑花
虞俦（宋代）

绀苞紫晕别家春，不属东君自宠珍。丈室维摩元不病，何妨时有散花人。
挽欣笑隐
丁复（元代）

亲对先皇讲法筵，人间独住十三年。将同鸣凤瑞下世，恰道飞龙招上天。

长立宝阶瞻宝树，亦知金像捧金莲。梵王此日生欢喜，黑雨翻空浴九泉。
名节
苏泂（宋代）

了知名节重于山，谁信今人古谊存。
百草前头梅萼秀，群飞之内凤凰尊。
有身合下阳城拜，无些能招宋玉魂。
公道世间犹我辈，未妨归卧掩柴门。
偈颂一百五十首 其一一四
释心月（宋代）

髻中珠，只者是。如优昙花，时一现尔。坐断意根，方能侧耳。
力漕篇呈发运王司封宝臣
梅尧臣（宋代）

兵外肢强，兵内体壮。
敛之尽归，岁以多饷。
东南舳舻，衔尾而上。
岁江岁淮，泝汴之湍。
汴湍不常，水衡不官。
惟虞溢毁，靡虞舟盘。
舟盘粮覆，粮孰为足。
大计之数，万百惟六。
帛币错货，三倍其谷。
曰主厥漕，王之荩臣。
日忧河涸，运借烦神。
以舫实土，约流束津。
百步之间，若牙与龈。
朝涨夕降，滞舸次鳞。
丞乞于朝，朝不即报。
下上经营，风并日曝。
其躬其勤，秉心有操。
士岂无禄，禄此则冒。
彼以荣佚，此以劬耗。
愿答其劬，锡命锡诰。
戏题赵从善两画轴三首 其三
范成大（宋代）

搔头珠重步微摇，约臂金寒束未牢。要见低鬟揎玉腕，更须斜抱紫檀槽。
生查子
晏几道（宋代）

一分残酒霞，两点愁蛾晕。罗幕夜犹寒，玉枕春先困。

心情翦彩慵，时节烧灯近。见少别离多，还有人堪恨。
社木湾
项安世（宋代）

胡床却坐对澄江，一点无风镜面光。
帆过生绡多少幅，书成斜面两三行。
白沙翠竹却却净，古岸新堤曲曲长。
唤作渔郎无一事，烟中艇子许匆忙。
春日使府寓怀二首
薛能（唐代）

一想流年百事惊，已抛渔父戴尘缨。青春背我堂堂去，

白发欺人故故生。道困古来应有分，诗传身后亦何荣。

谁怜合负清朝力，独把风骚破郑声。

平生无解亦无操，永日书生坐独劳。唯觉宦情如水薄，

不知人事有山高。孤心好直迍犹强，病发慵梳痒更搔。

何事故溪归未得，几抛清浅泛红桃。
鄜延凯歌 其一
沈括（宋代）

先取山西十二州，别分牙将打衙头。回看秦塞低如马，渐见黄河直北流。
送侄拯之梧州通判任
章懋（明代）

阿咸谪倅苍梧郡，骨肉相看怅别离。皓首稀年吾老矣，脩途六月子何之。

须防马援遭薏苡，且学东坡啖荔枝。到手功名当努力，泷冈犹待树封碑。
自戏三绝句。身报心
白居易（唐代）

心是身王身是宫，君今居在我宫中。

是君家舍君须爱，何事论恩自说功。
苑西杂咏 其一
蔡升元（清代）

白塔东偏圆殿西，红墙迤逦绿杨堤。六街洗后清于水，不放轻尘上马蹄。
颂古十八首
释师一（宋代）

孰云意在钁头边，一击圆通彻大千。
大笑低头归去后，饥餐且莫与人伟。
次韵周希稷饷耕三绝句 其一
王庭圭（宋代）

初下车来首劝耕，老农争走道边迎。欢声便似承平日，不待期年政已成。
由上海乘轮船至九江，复雇渔船至安庆，作诗纪行五首 其二
华蘅芳（清代）

望洋奚必久咨嗟，江海波澜共一涯。从古岛夷先入贡，至今汉使许乘槎。

辘轳辗水如喷雪，鞲籥嘘风尽变霞。剧喜楼船宽似屋，稳眠几认水为家。
启行
滕毅（明代）

虞卿双白璧，鲁连千黄金。
重轻岂在彼，在此方寸心。
声名落天岂，辉采流古今。
没齿无一称，终将愧朝簪。
晨趋螭石下，夕过鸾阁阴。
兹焉复申命，载道荆山南。
闲中牧龙媒，郤上驯鸷禽。
岂徒饱刍肉，神俊令销沉。
扬舲大江水，弭节春树林。
高高向明月，聊用开吾襟。
远猷家高丽松扇
周紫芝（宋代）

三韩使者身堂堂，手持汉节归明光。宝刀不受戎王燕，便面空含风露香。

双鸾织花大如月，凛凛犹馀岁寒节。莫将七宝画团栾，乞与谁家小桃叶。
百法庵次载叔韵 其九
韩淲（宋代）

地占高明因指顾，万人如蚁正卑喧。江声忽起晚风急，一片斜阳过眼前。
谢元舆送鲜鲤煮酒
郭祥正（宋代）

鲜鲤江湖味，香醪日月春。抚循时有赠，饱暖遂忘贫。

玉缕空投箸，金波漫入唇。交情今乃见，晚节共松筠。
李良宠示牡丹长句谨赋三首 其二
傅察（宋代）

紫檀刻蕊香初吐，红粉匀葩色正新。孤艳最宜微带雨，众芳谁复与争春。

无端应恨风惊叶，不醉却宜花笑人。从此径须连夜赏，绕阑百匝未为频。
送李著作知柳州
李覯（宋代）

到官十五月，太半在他邦。
惠术示施一，公心无与双。
剖符新使粤，尽室始浮江。
地理将分岭，行程即下泷。
旅愁侵酒座，秋色漏船窗。
属吏谁非慑，群蛮不易降。
人稀财岂厚，俗异性多惷。
自此观贤业，洪钟且试撞。
洞仙歌（姑苏旧台在三十里外，今台在胥门上，次潘紫岩韵）
黄载（宋代）

吴宫故墅，是天开图画。缥缈层云出飞榭。隐隐楼空翠巘，水绕芜城，平畴迥，点染霜林凋谢。越来溪上雁，声切阑干，似觅胥门怨吴霸。属镂沈，香溪断，梦散云空，千年外、等是渔樵间话。但极目荒台郁苍烟，衰草里、又还夕阳西下。
奉赠林非闻前辈
乔崇烈（清代）

墙东有何好，委身其间者。往往有人在，岁月定潇洒。

我闻万物若刍狗，何物一官真敝帚。乾坤清气本生人，横目二足宁相负。

四明山，雪窦水，芒鞋竹杖追黄绮。冬一裘，夏一葛，芝房松鬣无饥渴。

当时海水变桑田，今见文思帝则天。手抛柏子高千尺，回首优游六十年。
啸台 其二
李廌（宋代）

步兵真旷达，与世故浮游。平时哭途穷，郁郁宇宙幽。

浩气独不哭，筑台凌清秋。一啸已望我，况乃尔汝俦。

斯人固遗世，世亦不汝收。得非青白眼，钧铢牾时流。

聊为招魂些，释汝故时忧。
楼枢密挽词二首
苏籀（宋代）

岳镇巍峩幕府雄，紫青颐旨禀趋风。
布宣条目都无扰，求瘼慈祥概所蒙。
宾位樽罍人事改，影娥花月画堂空。
诸方故吏多才藻，撰纪徽嘉篆刻丰。
修禊六章
顾绍敏（清代）

幽兰在室，修竹在林。俯视流水，于山之阴。静观万化，情与会临。

永怀昔者，有感斯今。

言畅兰抱，时和群集。岂无丝竹，乐此永日。林映幽湍，春生虚室。

娱情山水，兴怀作述。

欣此和宇，感怀昔贤。至人无妄，其乐也天。风咏临觞，相与晤言。

斯文有作，可以永年。

有水既清，有山既崇。修林映日，兰带随风。娱此暮春，天宇和同。

大人观物，万化无终。

有怀长水，其流激清。天诞大老，惠此后生。畅咏弦丝，列坐林亭。

观文察幽，静言永听。

左带长林，右临清曲。有亭有舍，有兰有竹。有文有弦，可以娱目。

崇情朗抱，畅然自足。
文叔移筑瑞石山上亭子 其二
韩淲（宋代）

尘埃无地可乘风，更落都城隘屋中。天以江山振衣袂，小亭休沐见新功。
醉乡春 其一 断桥月夜，同内饮荷花深处，和秦少游韵
董元恺（清代）

内外湖边人悄。南北峰顶天晓。摇翠盖，拥红妆，一夜幽香多少。

镜里迎风如笑。篙底清阴堪沓。金樽满，玉绳低，一杯共我浇苏小。
桑落洲望见庐山立雪一峰和全父弟韵
阳枋（宋代）

新晴破雨浪犹激，暂卸蒲帆泊短湾。
桑落洲前凝睇远，尖天白雪是庐山。
长吟续短吟
曹勋（宋代）

桐花叶密春风老，长门路暗迷芳草。萤烛流辉露湿光，蟾蜍景落莎鸡晓。

金乌出谷上蟠桃，别院笙箫歌未了。九华烟满醉杨妃，樊姬静听鸡声悄。

旧人直莫妒新人，别有蛾眉更妍巧。
次韵张秘校喜雪三首
黄庭坚（宋代）

巷深朋友稀来往，日晏儿童不扫除。
雪里正当梅腊尽，民饥可待麦秋无。
寒生短棹谁乘兴，光入疏棂我读书。
官冷无人供美酒，何时却得步兵厨。
赠别朗先上人兼讯沈耕岩夫子
梅枝凤（清代）

知君湖海意，多为乱离坚。客路看秋叶，江楼起戍烟。

归家言拜母，浪迹岂逃禅。此去兰溪上，孤怀好与传。
再和送李大夫
吕陶（宋代）

莫听滩前涨水声，少迟樽酒话平生。堪嘉祁老初辞位，却笑樊须欲问耕。

落日望君三舍远，西风惠我一襟清。江流自在悠哉兴，得得回船十里行。
过桐柏山
钱起（唐代）

秋风过楚山，山静秋声晚。赏心无定极，仙步亦清远。

返照云窦空，寒流石苔浅。羽人昔已去，灵迹欣方践。

投策谢归途，世缘从此遣。
和颜长官百咏·客路
朱继芳（宋代）

送穷不去奈穷何，山有荆榛水有波。
万物得时人自老，梁鸿头白五噫歌。
姑苏台
周密（宋代）

望中只尺越来溪，溪上兴亡欲问谁。定霸已成尝胆日，倾城不问捧心时。

冷枫江远飘遗恨，秋草台荒没旧基。堪笑吴伧太痴绝，不雠宰嚭恨西施。
政和二年三月廿四日鄜延帅府大阅即席呈献帅座贾公凯歌 其五
杨景（宋代）

王畿诸将戍沙场，亦有家书寄雁行。不说边庭征战苦，侍郎恩意似汾阳。
古松
史尧弼（宋代）

人之生也直，此物自长年。
雾雨晦深谷，风云乘半天。
扶危正须尔，得道亦超然。
惨澹空回盼，长吁立暝烟。
潞河舟中遇书筠园李仲青郭澄泉缆不能维一语别去因寄是诗并感怀贻谋弟
敦诚（清代）

夕照台前烟树合，契丹城下水云开。却逢李郭同舟渡，可遇山王隔竹回。

十里平皋明晚镜，两堤青霭入残杯。笔床茶灶依然在，不见天随放鸭来。
玩残雪寄江南尹刘大夫
许浑（唐代）

艳阳无处避，皎洁不成容。素质添瑶水，清光散玉峰。

眠鸥犹恋草，栖鹤未离松。闻在金銮望，群仙对九重。
避暑
陈允平（宋代）

避暑入林扃，同僧坐竹亭。
鸟飞晴地影，龙挂雨天形。
扫叶铺椰簟，临流注石瓶。
更无尘迹到，日落梦初醒。
岁暮题杨录事江亭（杨生，蜀客）
刘言史（唐代）

垂丝蜀客涕濡衣，岁尽长沙未得归。

肠断锦帆风日好，可怜桐鸟出花飞。
归来轩二首 其二
张扩（宋代）

不爱虚名式擅场，却收馀燄入寒乡。于鱼得计绝人事，翻手为云小子狂。

阅世已除三宿恋，论诗兼倍百家长。西风举扇谁多事，君自无尘点肺肠。
鹧鸪天 其三
胡于（宋代）

楚楚吾家千里驹。老人心事正开渠。风流不减庭前玉，爱惜真开掌上珠。

纡绿绶，荐方壶。老人沉醉弟兄扶。问将何物为儿寿，付与家传万卷书。